b'\n_START_ARTICLE_\nFranc Cvetko\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0olo je obiskoval na Ptuju, nato gimnazijo v Mariboru (1802-07) in v Gradcu \xc5\xa1tudiral filozofijo in teologijo. Po duhovni\xc5\xa1kem posve\xc4\x8denju 18. septembra 1813 je bil do 11. januarja 1923 kaplan v raznih krajih, nato \xc5\xbeupnik v Limbu\xc5\xa1u pri Mariboru (do 1843) in obenem komisar za izpite iz verouka na gimnaziji v Mariboru ter do 1826 namestnik dekana v Ho\xc4\x8dah ter kasneje nad\xc5\xbeupnik in dekan na Ptuju (do 30. jul. 1848), ko je moral oditi, ker je branil cerkveni pogreb protestanta in nazadnje \xc5\xbeupnik v Ljutomeru (do 6. avg. 1854), ko se je upokojil. Bil je strogo cerkvenega duha in vsaj v poznej\xc5\xa1ih letih prista\xc5\xa1 nasprotnikov janzenizma._NEWLINE_Vsaj \xc5\xbee 1811 je za\xc4\x8del zbirati gradivo za slovenski slovar. Leta 1812 pripravil oceno \xc5\xa0migo\xc4\x8deve slovnice, ki jo je tik pred 30. marcem 1813 poslal Kopitarju, kateremu je tudi obljubil  etnografski popis ljutomerskih Slovencev. Bil je znan slovenski govornik, ki je  vzbudil pozornost pri gra\xc5\xa1kem listu \xc2\xbbDer Aufmerksame\xc2\xab. Pridige si je skrbno sestavljal in zapisoval. Ljubil je pesni\xc5\xa1tvo, za katero se je navdu\xc5\xa1il \xc5\xbee v \xc5\xa1olskih letih. Napisal je ve\xc4\x8d pesmi, vendar pa je imel izmed vseh vzhodno\xc5\xa1tajerskih verzifikatorjev (kdor kleplje verze, rima\xc4\x8d) tiste dobe je najmanj literarnih ambicij. Njegova rokopisna dela so v ve\xc4\x8dini izgubljena, razen nekaj pesmi in nekaj homileti\xc4\x8dnih spisov (pridig). Propadlo je tudi \xc2\xbbnekaj malega iz njegovega slovarja\xc2\xab, ostalo pa je ohranil A. Lah._NEWLINE_Pred smrtjo je v oporoki ustanovil sedem \xc5\xa1tipendij za slovenske dijake. Nad 30 let je v rodoljubnem smislu vplival na svojo okolico in zlasti na njeno mladino; ko je pri\xc5\xa1el na Ptuj, so ga tamkaj\xc5\xa1ni rodoljubi pozdravili kot \xc2\xbbgore\xc4\x8dega Slovenca\xc2\xab.'